Дембински постъпва в армията на Варшавското херцогство през 1809 година като младши офицер. Зависимо от Френската империя, херцогството осигурява войски за всичките ѝ военни начинания. Затова Дембински, като много свои сънародници, взема участие в нашествието на Наполеон в Русия през 1812 и в Битката на народите край Лайпциг през 1813 година. Храбростта, проявена в тези сражения, му печели капитанско звание, получено лично от Наполеон, и орден на Почетния легион.